Kaare Dybvad Bek (S), 2024-04-18:
Jo, det kan man jo godt sige at man er glad for.
Men jeg vil da være gladere, hvis folk, der lovgiver i det her Folketing, læser de lovforslag, der er, i stedet for at møde op, når man har fået svar på det rigtig mange gange, og så spørge om det samme.
Jeg ville da også være glad, hvis man, når man så skifter ordfører i et parti, overbragte de ting.
For hvis der var en ordfører, der var meget hidsig efter, at der virkelig skulle ske noget på det her område og laves nogle ting om, så var det hr. Marcus Knuth, der var ordfører for De Konservative dengang.
Men der er så en anden holdning nu.
Jeg synes godt, at man kan gøre sig den umage at overbringe de ændringer, der er lavet.
Tak til både LA, Det Konservative Folkeparti og Radikale Venstre for det her beslutningsforslag, som lægger op til at fjerne kravet om særskilt arbejdstilladelse for medfølgende familiemedlemmer, der skal arbejde for samme virksomhed som den udenlandske arbejdstager.
Først vil jeg gerne understrege, at udlændinge med opholdstilladelse som medfølgende familie til en udenlandsk arbejdstager som udgangspunkt er fritaget fra krav om arbejdstilladelse.
De skal kun søge en særskilt tilladelse i de tilfælde, hvor de får ansættelse i samme virksomhed som den udenlandske arbejdstager eller en virksomhed, som er tæt knyttet dertil.
Kravet om særskilt arbejdstilladelse blev indført i 2020 i kølvandet på en række sager, hvor nogle virksomheder udnyttede, at det var så nemt for medfølgende familiemedlemmer at få adgang til det danske arbejdsmarked.
Arbejdsgiverne ansatte begge ægtefæller, men de betalte kun løn for den ene.
Eksempelvis hørte vi om hundredvis af kinesiske kokke, der arbejdede 80 timer om ugen for ca. 20 kr. i timen.
Formålet med indførelsen af kravet om særskilt arbejdstilladelse til medfølgende familiemedlemmer var at undgå de her helt urimelige situationer, hvor medfølgende ægtefæller arbejdede for ingen eller for en meget lav løn – situationer, som på ingen måde hører hjemme på det danske arbejdsmarked.
Det sidste synspunkt er jeg selvfølgelig enig i, men det har de efter min opfattelse allerede mulighed for, og jeg mener også, at tallene taler for det.
Sidste år lå tilladelsesprocenten for ansøgninger om særskilt arbejdstilladelse for medfølgende familie på 95 pct.
Medfølgende familiemedlemmer er en af de grupper af udlændinge, der er underlagt færrest betingelser overhovedet for at kunne tage arbejde i Danmark.
Kravet om særskilt arbejdstilladelse gælder netop kun for medfølgende familie, der arbejder i samme virksomhed som den udenlandske arbejdstager.
Ellers er de fritaget for kravet om arbejdstilladelse.
Og der er jo ikke tale om, at der er et forbud mod, at de må arbejde i samme virksomhed.
Hertil kommer, at de betingelser, der skal opfyldes, er holdt på et minimumsniveau.
Hvis det medfølgende familiemedlem arbejder 30 timer om ugen, og hvis ansættelsen i øvrigt sker på almindelige løn- og ansættelsesvilkår, kan de få en arbejdstilladelse.
Det er endda gratis at søge om en arbejdstilladelse, hvis man er medfølgende familiemedlem.
Der er altså ikke tale om, at medfølgende familiemedlemmer skal opfylde de samme krav, som den udenlandske arbejdstager skal opfylde for at få opholds- og arbejdstilladelse efter f.eks. beløbsordningen eller positivlisten.
Det, som kravet om særskilt arbejdstilladelse handler om, er at skabe den rette balance mellem hensynet til, at virksomhederne kan rekruttere den nødvendige arbejdskraft, og hensynet til at beskytte det danske arbejdsmarked mod social dumping.
Danske virksomheder bidrager til vores fælles økonomi og velfærd, bl.a. på baggrund af udenlandsk arbejdskraft, og her vil jeg gerne understrege – for nu havde vi også i sidste uge diskussionen om bankkontokravet – at i langt de fleste tilfælde foregår det helt efter bogen.
Der er nogle folk, som ikke kan overholde reglerne, og det er dem, vi selvfølgelig skal sætte ind over for.
Kravet om særskilt arbejdstilladelse til medfølgende familie mener jeg er en fornuftig måde at bekæmpe udnyttelsen af udenlandsk arbejdskraft på.
Tak for ordet.